**МЕМОРАНДУМ**

**За сътрудничество и партньорство**

Днес, 25 септември 2020 г. п**редставители на** заинтересованите страни – висши училища, публични институции, бизнес, НПО, кариерни центрове, и други се обединихме от общия интерес да изградим ефективно работеща система на висшето образование в България, която да осигурява квалифицирана работна сила в съответствие със световните стандарти и потребностите на икономиката.

Направените анализи показват, че към момента системата на висшето образование в България изпитва сериозни затруднения, свързани с липсата на работещ механизъм за изграждане на устойчива връзка между висшите училища, които подготвят квалифицирани специалисти за пазара на труда, бизнеса и публичните институции в качеството си на потребители. Липсва съвместна работа между отделните заинтересовани страни

Причината за недостиг на високообразовани, активни и мотивирани кадри, бързо адаптиращи се към структурните промени в бизнеса се корени в различните виждания на висшите училища и бизнеса относно потребностите на пазара на труда и респективно съдържанието на програмите за обучение. Съществуват все още негативни тенденции като: (1) сравнително ниския дял на висшистите у нас (общо над 32 % от населението на възраст от 30 до 34 години), (2) предпочитания за образование извън страната и загуба на интелектуален потенциал, (3) осезаеми различия между профила на подготвяните специалисти във висшите училища и реалното търсене на пазара на труда. В определени случаи н**е се прави системна актуализация на учебното съдържание, което отразява бързопроменящата се реална работна среда.** Голяма част от завършващите студенти не са ангажирани в сектори, съответстващи на тяхното обучение. Очертава се остър и траен дефицит на кадри по инженерни и технически специалности. Убедени сме, че създаването на мрежа от представители на всички заинтересовани страни, които имат отношение към проблема, ще позволи да се обсъждат и изграждат консенсусни становища и да се намери и да се лобира за подходящи и ефективни решения.

## Предмет на меморандума

Страните декларират ангажимента си:

* Висшите училища - да продължат усилията си за предоставяне на качествено образование и квалифицирани кадри за обществото и икономиката, както и да улесняват навлизането на бизнеса в обучението и квалификацията на завършващите;
* Държавните институции - да формулират адекватна политика в областта.
* Бизнесът и обществените организации - да разширят ефективното и експертно участие в сферата на висшето образование;

# Приоритети

Страните ще се ръководят от следните приоритети:

* Усъвършенстване на нормативната уредба в областта на висшето образование и/или бизнеса ; разширяване на ангажиментите на бизнеса в рамките на учебния процес и провеждането на учебни практики.
* Развитие на диалог и сътрудничество между ВУ, администрацията, бизнеса и НПО, за да се постигне оптимален баланс между търсенето и предлагането на специалисти с висше образование и прогнозираните потребности от работна сила на пазара на труда;
* Необходимост от въвеждане на нови учебни планове и програми в съответствие с изискванията и развитието на пазара на труда, очакванията на студентите и работодателите; актуализиране на учебните програми в съответствие с динамично променящата се работна среда. Стимулиране на специалности, при които се наблюдава системен недостиг на кадри: целева подкрепа от държавата, стипендии от бизнеса, платени практики и др.,
* Използване на нови или усъвършенстване на съществуващите методи на преподаване и оценяване;
* Практическа подготовка в реална работна среда (стажове, участие в проекти и научноизследователската дейност и др.);
* По-осезателно присъствие на бизнеса в обучителния процес;
* Насърчаване на кариерното ориентиране, по време целия процес на обучение и засилване на ролята на висшите училища при предлагането на кадри със специализирана подготовка;
* Насърчаване на участие в международни мрежи и по-тясно обвързване на образователния процес с научноизследователска дейност;
* Подпомагане на обективната оценка за качеството на образованието.

## ****области****

**на сътрудничеството между ВУ, публичните органи, бизнеса и НПО с цел получаване на обратна връзка за необходимостта от подготвени кадри за пазара на труда**

***Висши училища***

* Предоставяне на информация за учебните програми, планове, договори и съвместни образователни и научни проекти с участието на студенти
* Участие на студенти в различни по формат дискусии;
* Включване на представители на бизнеса в консултации при изработване на учебните планове
* Провеждане на студентски стажове/практики в реална работна среда;
* Организиране на конкурси за решения, свързани с решаването на даден практически проблем;
* Организиране на дни на кариерата, презентации, срещи със студенти и др.;
* Създаване и подкрепа на алумни клубове.

***Публични органи***

* Организиране на своевременни обществени консултации;
* Създаване на консултативни групи за решаване на въпроси от висок обществен интерес;
* В договорите между МОН и ръководството на ВУ да присъства като ангажимент на ВУ респектирането на посочените в раздел 1 приоритети;
* Мерки към пазара на труда – активно участие на всички ресорни министерства и работодателски организации работещи по проблематиката;
* Финансова подкрепа за проекти, които повишават знанията на лица, с по- висока възраст, за да се създадат условия за обучение на обучители в състава на ВУ;
* Използване на резултатите от Рейтинговата система за анализ за пазара на труда и проследяване на реализацията на завършващите студенти.

***Бизнес***

* Активно участие на бизнеса при обсъждане на нормативната база;
* Предоставяне на експертни мнения и консултации във всички възможни форми за обсъждания на проблеми, законодателни инициативи и предложения;
* Осигуряване на специализирани стипендии за студенти, работещи по фирмени задачи;
* Повишаване нивото на училищното образование, с активното участие на бизнеса. Да се създадат и развият форми на изравнително обучение или дообразоване за да се допълнят дефицитите от обучение в средното образование, които са бариера за да бъде ефективно обучението в университета;
* Ограничаване на бакалавърски специалности, които нямат реално приложение;
* Представяне на добри практики на алумни клубовете като форма на сътрудничество между бизнеса и университетите;
* Нов дизайн на кариерните форуми, които да се превърнат в двигател за мотивация на студентите. Организиране на нишови кариерни форуми;
* Стимулиране изграждането на инкубатори в университетите, като старт за изследователска работа на студентите. По-активна дейност на ВУ при предлагането на нови услуги към бизнеса.

***Неправителствени организации***

* Застъпничество, лобиране, предоставяне на информация и осведомяване на съответните институции;
* Посредничество при създаване на различни дискусионни форуми и групи;
* Мониторинг върху съблюдаването на потребностите на заинтересованите страни и гарантиране на прозрачност при вземане на решение.

***Други области на сътрудничество***

* Осъществяване проучвания, анализи и изследвания от взаимен интерес;
* Изграждане и представяне на общи позиции и консултации, експертна оценка на предлагани промени в системи и нормативи, свързани с квалификацията на висшистите и с дисбалансите в пазара на труда;
* Използване на електронни инструменти.

## форми на сътрудничество

**Страните използват следните форми на сътрудничество:**

* Създаване на добри и ефективни връзки на различни нива между бизнеса, висшите училища и институциите, които изработват политиките в областта на висшето образование и икономиката. Предоставяне на информация, данни, идеи, предложения за включване в портала на проекта;
* Съвместно провеждане и участие в информационни кампании и обществени акции, семинари, кръгли маси, работни срещи за постигане на общите цели. Формиране на експертни групи за обсъждане на текущи проблеми, изискващи бърза реакция на всички заинтересовани страни;
* Разпространение на добри практики за решение на посочените приоритети, както на международно, така и на локално ниво;
* Засилване и стимулиране на географската и междусекторната мобилност за студенти преподаватели и административен персонал;
* Реализиране на национални и международни проекти;
* Възможност за представяне на бизнеса чрез платформата на Мрежата;
* Обмен на преподавателски практики и споделяне на ресурси.

## Оперативна координация на дейностите

Оперативната координация на партньорските инициативи се осъществява от представляващите партньори или от упълномощени от тях лица.

## СРОК НА МЕМОРАНДУМА

Настоящият меморандум се приема за неопределен срок, считано от датата на подписването му.

Меморандумът може да бъде прекратен от всяка от страните при писмено предизвестие или писмено взаимно съгласие.

## ЗАКЛЮЧИТЕЛНИ РАЗПОРЕДБИ

Страните се съгласяват, че нищо в настоящия Меморандум не може да отмени задължението на всяка страна да спазва законите на страната. Страните се съгласяват, че партньорите имат право да сключват договори и споразумения с други партньори, доколкото те не засягат взаимните им интереси.

Всички изменения в меморандума са валидни, само ако са направени в писмен вид и са подписани от надлежно упълномощените представители и на двете договарящи се страни.

|  |  |  |
| --- | --- | --- |
| Име |  | Печат на организацията |
| Организация |  |  |
| Позиция |  |
| Подпис |  |
| Дата и място(град) |  |